
קינת דוד – מערך שיעור לקראת יום הזיכרון

מטרות השיעור:
1. היכרות עם הקינה כטקסט מכונן בתרבות היהודית והישראלית לביטוי אבל ושכול.
1. הבנת הקשר בין האבל האישי ובין האבל הלאומי ביום הזיכרון.
1. קידום מיומנויות השפה – הרחבת אוצר המילים, לצד זיהוי ופירוש דימויים בטקסט.

עזרים נדרשים:
1. עותקים מודפסים של פסוקי הקינה.
1. דף העבודה המצורף.
1. מחשב ומקרן.

משך השיעור: 45 דק'

קהל היעד: כיתות ז'-ח'

מהלך השיעור:

פתיחה (5 דק'):
נפתח בשאלה: 
"כיצד אנשים מביעים צער על אובדן של אדם היקר להם?". 
נאסוף את תשובות התלמידים, ולאחר מכן נסביר:
"ביום הזיכרון אנחנו משתמשים במילים כדי לזכור, לכבד ולהתמודד עם אובדן. גם בתקופת התנ"ך אנשים ביטאו כאב ואבל, ואחת מהדרכים הללו היא באמצעות קינה – שיר אבל והספד. היום נלמד על הקינה שכתב דוד על שאול ועל יהונתן".

קריאה מודרכת (10 דק'):
נחלק את הטקסט לתלמידים. כמו כן, נחלק לתלמידים את השאלות המנחות שלהלן. נקרא בקול את הפסוקים, ונבקש מהתלמידים, בתום הקריאה לענות על השאלות:



· מיהן הדמויות המוזכרות בטקסט?
· מה קרה להן?
· מה דוד מרגיש כלפיהן?

מטרת השאלות היא לוודא הבנה של הרעיון המרכזי בטקסט, בטרם נצלול להבנה עמוקה יותר של המילים ושל משמעותן.

סקירה קצרה – קרב הגלבוע (7 דק')
נחבר את האמור בקינה לסקירת המאורעות סביב קרב הגלבוע בין ישראל ובין הפלשתים, בזמן מלכותו של שאול. ניתן להיעזר במצגת המצורפת.

דף עבודה (15 דק'):
נחלק לתלמידים את דף העבודה המצורף. הדף עוסק בהבנת הטקסט, תוך התמקדות ברכישת אוצר מילים חדש בתוך הקשר ובהבנת העזרים הלשוניים הקיימים בטקסט (דימויים).

טיפ למנחה:
חלק מהתלמידים עשויים להתקשות בביאורן של המילים. מומלץ לעבור בין התלמידים ולסייע בהתאם לצורך. 
לבסוף, במליאה הכיתתית, נאסוף את תשובות התלמידים.

הבעה בכתב – כתיבה אישית (8 דק')
נבקש מהתלמידים לבחור אחת ממשימות הכתיבה שלהלן. נדגיש כי מטרת התלמידים היא להביע את עצמם בכתיבה זו, ולא לכוון לתשובה אחת "נכונה".
1. בחרו בדמות של אדם שנפטר וכתבו עליו "קינה" באורך של 2-3 שורות. אדם זה יכול להיות קרוב משפחה שנפטר או דמות שאתם מעריכים.
1. כתבו שני משפטים הכוללים שימוש בדימוי כדי לבטא רגש כלשהו (עצב, געגוע, הערכה). היעזרו בדמיון מעולם החי או מעולם הטבע.






נספחים

דף עבודה אישי

חלק א' - אוצר מילים בתוך הקשר
לפניכם מילים מתוך הקינה. היעזרו בטקסט ומתחו קו בין המילה ובין הפירוש המתאים עבורה:

שלל			תשמחנה מאוד (שמחה לאיד)
תעלוזנה		הוכתם, נעשה בלתי ראוי לשימוש (בהקשר של כלי מלחמה)
שני			ציוד ורכוש שנלקח מהאויב המובס
נָשׂוֹג			בגדי צמר צבועים באדום (בגד יוקרתי)
נגעל			בגדים / תכשיטים יקרים
עדנים			חזר אחורה, נרתע

בחרו מילה אחת ושבצו אותה במשפט משלכם:
______________________________________________________________________________________________________________________________________________________

חלק ב' – הבנת הטקסט
דוד פונה אל הגלבוע ואומר: "הָרֵי בַגִּלְבּוֹעַ, אַל טַל וְאַל מָטָר עֲלֵיכֶם". הסבר במילותיך מה אומר דוד על המקום בו התרחש הקרב. מדוע?
______________________________________________________________________________________________________________________________________________________
מהו פירוש הפסוק " לְלַמֵּד בְּנֵי-יְהוּדָה קָשֶׁת"?
___________________________________________________________________________







חלק ג' – כוחו של הדימוי

דימוי הוא השוואה בין שני דברים על בסיס תכונה משותפת. השימוש בדימוי כולל  את כ' הדמיון, את המילה "כמו" (עקשן כפרד = עקשן כמו פרד) וכן את מילת היחס מ' (מתוק מדבש = מתוק יותר מהדבש).

בקינה, דוד מקיים את ההשוואה הבאה בנוגע לשאול וליהונתן:
"מִנְּשָׁרִים קַלּוּ, מֵאֲרָיוֹת גָּבֵרוּ".

1. מדוע בחר דוד דווקא בנשר ובאריה כדי לתאר את לחימתם של שאול ושל יהונתן בפלשתים? חשבו על התכונות שחיות אלו מייצגות.
______________________________________________________________________________________________________________________________________________________

1. כיצד הדימוי הזה מסייע לנו להבין מה דוד הרגיש כלפי שאול ויהונתן?
___________________________________________________________________________
___________________________________________________________________________
















קינת דוד

(יז) וַיְקֹנֵן דָּוִד, אֶת-הַקִּינָה הַזֹּאת, עַל-שָׁאוּל, וְעַל-יְהוֹנָתָן בְּנוֹ
(יח) וַיֹּאמֶר, לְלַמֵּד בְּנֵי-יְהוּדָה קָשֶׁת, הִנֵּה כְתוּבָה, עַל-סֵפֶר הַיָּשָׁר
(יט) הַצְּבִי, יִשְׂרָאֵל, עַל-בָּמוֹתֶיךָ חָלָל: אֵיךְ נָפְלוּ גִבּוֹרִים
(כ) אַל-תַּגִּידוּ בְגַת, אַל-תְּבַשְּׂרוּ בְּחוּצֹת אַשְׁקְלוֹן: פֶּן-תִּשְׂמַחְנָה בְּנוֹת פְּלִשְׁתִּים, פֶּן-תַּעֲלֹזְנָה בְּנוֹת הָעֲרֵלִים
(כא) הָרֵי בַגִּלְבֹּעַ, אַל-טַל וְאַל-מָטָר עֲלֵיכֶם--וּשְׂדֵי תְרוּמֹת: כִּי שָׁם נִגְעַל, מָגֵן גִּבּוֹרִים--מָגֵן שָׁאוּל, בְּלִי מָשִׁיחַ בַּשָּׁמֶן
(כב) מִדַּם חֲלָלִים, מֵחֵלֶב גִּבּוֹרִים--קֶשֶׁת יְהוֹנָתָן, לֹא נָשׂוֹג אָחוֹר; וְחֶרֶב שָׁאוּל, לֹא תָשׁוּב רֵיקָם
(כג) שָׁאוּל וִיהוֹנָתָן, הַנֶּאֱהָבִים וְהַנְּעִימִם בְּחַיֵּיהֶם וּבְמוֹתָם, לֹא נִפְרָדוּ; מִנְּשָׁרִים קַלּוּ, מֵאֲרָיוֹת גָּבֵרוּ
(כד) בְּנוֹת יִשְׂרָאֵל--אֶל-שָׁאוּל, בְּכֶינָה; הַמַּלְבִּשְׁכֶם שָׁנִי עִם-עֲדָנִים, הַמַּעֲלֶה עֲדִי זָהָב עַל לְבוּשְׁכֶן
(כה) אֵיךְ נָפְלוּ גִבֹּרִים בְּתוֹךְ הַמִּלְחָמָה--יְהוֹנָתָן עַל-בָּמוֹתֶיךָ חָלָל
(כו) צַר-לִי עָלֶיךָ, אָחִי יְהוֹנָתָן--נָעַמְתָּ לִּי מְאֹד; נִפְלְאַתָה אַהֲבָתְךָ לִי, מֵאַהֲבַת נָשִׁים
(כז) אֵיךְ נָפְלוּ גִבּוֹרִים, וַיֹּאבְדוּ כְּלֵי מִלְחָמָה


תחום השפה העברית, מנהל ההדרכה, רשת החינוך עתיד

